**Scrisoare**

*Aurel Oancea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(unui prieten plecat pe lumea cealaltă)

Pe-aici sunt toate cum le ştii:

Din ziua-n care ai plecat,

Doar clipele-s mai cenuşii,

Iar noi prea mult nu ne-am schimbat,

Suntem la fel de furioşi.

Să umplem timpul, uneori,

Mai dăm cu pietre-n păcătoşi,

Călcăm pe flori nepăsători,

Ne batem joc de cel mărunt,

Mai prindem câte-un cântec şi-l

Ucidem, căci prea multe sunt,

Mai înghiontim vreun copil,

Dar plângem când suntem loviţi,

Ne revoltăm când nu avem

Motive să fim preamăriţi.

Ni-i viaţa, parcă, un blestem!...

Suntem, mulţi, bolnavi de urât

(Iubirea-i dusă în poveşti)

Şi nu-mi doresc acum decât

Să fiu acolo unde eşti.